ΠΗΓΗ πολιτική Βενιζελισμού

«Παρ όλας τας διαφωνίας», έλεγε ο Αλέξανδρος Παπαναστασίου σε μία συνέντευξή του στο «Νέο Κόσμο» το Δεκέμβρη του 1933, «δεν θα ήτο δίκαιον να μην αναγνωρίσωμεν, ότι κατώρθωσεν ο Βενιζέλος να εξυψώση το κράτος και να επιβάλη το κύρος του, να το καταστήση λαϊκώτερον, πατρικώτερον απέναντι των πολιτών, να αναπτύξη τας λειτουργίας του και να το συγκροτήση. Όσον και αν συνεκρούσθημεν εις τα ζητήματα της κοινωνικής και εργατικής πολιτικής, δεν ημπορούμεν να μη αναγνωρίσωμεν ότι ο Βενιζέλος εν συγκρίσει προς όλους τους άλλους αρχηγούς των μεγάλων κομμάτων, τους κυβερνήσαντας τον τόπον προ αυτού, υπήρξεν ο συγγενέστερος προς ημάς. Ενώ οι παλαιότεροι δεν ήθελαν να ακούσουν περί εφαρμογής εργατικής νομοθεσίας και υπάρξεως κοινωνικών ζητημάτων τα οποία εθεώρουν αποκλειόμενα εκ της οικονομικής καταστάσεως του τόπου και της ψυχολογίας του λαού, ο Βενιζέλος ανεγνώρισε και την ύπαρξιν κοινωνικού ζητήματος εις τον τόπον και την ανάγκην κοινωνικής νομοθεσίας. Δεν ημπορούμεν να λησμονήσωμεν ότι ενώ οι παλαιότεροι εξηγείροντο εις το άκουσμα απαλλοτριώσεως τσιφλικίων και προέβαλλαν το άθικτον της ατομικής ιδιοκτησίας, ο Βενιζέλος ανεγνώρισε την κοινωνικήν ανάγκην ως λόγον επιτρέποντα την απαλλοτρίωσιν μεγάλων κτημάτων και εξεφώνησε μάλιστα και ένα φιλιππικόν εναντίον φίλων του, όπως του μακαρίτου Ηλιοπούλου και άλλων, oι οποίοι μας επετέθησαν δριμύτατα εις την Βουλήν, διότι μετά θέρμης υπεστηρίζομεν την δια συνταγματικής διατάξεως διευκόλυνσιν της απαλλοτριώσεως των τσιφλικίων, χάριν της αποκαταστάσεως των ακτημόνων καλλιεργητών. Δεν ημπορούμεν να λησμονήσωμεν επίσης, ότι αργότερον ο Βενιζέλος ενεκαινίασε την εκπαιδευτικήν μεταρρύθμισιν, η οποία εισήγαγε την δημοτικήν εις τα σχολεία. Γενικώς με την πολιτικήν που ηκολούθησε ο Βενιζέλος τότε, κατώρθωσε να ενδυναμώση το κράτος, να εξυψώση το φρόνημα του έθνους, να εμπνεύση μεγάλην εμπιστοσύνην και έτσι να εφαρμόση συνεπώς την εξωτερικήν πολιτικήν η οποία αποτελεί το μεγαλύτερόν του έργον, όπου ομολογουμένως διέλαμψαν αι πολιτικαί του αρεταί».

Να περιγράψετε τα χαρακτηριστικά της πολιτικής αντίληψης και πρακτικής που αποκλήθηκε Βενιζελισμός